Na temelju članka 117. Zakona o socijalnoj skrbi (N.N. br.157/13, 152/14, 99/15 i 52/16) i članka 32. Statuta općine Berek (Općine Berek br. 01/2013), Općinsko vijeće općine Berek na svojoj 18. sjednici održanoj dana 17. lipnja 2016. godine donosi

**ODLUKU**

**O SOCIJALNOJ SKRBI**

1. **OPĆE ODREDBE**

**Članak 1.**

Ovom Odlukom utvrđuju se oblici i prava iz socijalne skrbi koja osigurava općina Berek, te uvjeti i način njihova ostvarivanja, korisnici socijalne skrbi i postupak za ostvarivanje tih prava.

**Članak 2.**

Sredstva za ostvarivanje prava iz socijalne skrbi osiguravaju se u Proračunu općine Berek za svaku kalendarsku godinu, a po prethodno donesenom Programu javnih potreba iz područja socijalne skrbi.

1. **KORISNICI SOCIJALNE SKRBI**

**Članak 3.**

Prava iz socijalne skrbi utvrđena ovom Odlukom mogu ostvariti samci ili članovi kućanstva koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima od imovine, te obveznika uzdržavanja ili na drugi način, te osobe navedene u članku 21. Zakona o socijalnoj skrbi (u daljnjem tekstu: Zakon).

**Članak 4.**

Prava iz socijalne skrbi, temeljem ove Odluke, mogu ostvariti hrvatski državljani i stranci i osobe bez državljanstva sa stalnim boravkom u RH koji imaju prebivalište na području općine Berek, te koji ispunjavaju uvjete prema kriterijima iz Zakona i ove Odluke.

**Članak 5.**

Korisnici socijalne skrbi kojima je određeno pravo iz socijalne skrbi po ovoj Odluci ne mogu to pravo prenositi na druge osobe, niti se ta prava mogu nasljeđivati.

1. **PRAVA IZ SOCIJALNE SKRBI**

**Članak 6.**

Prava iz socijalne skrbi po ovoj Odluci osiguravaju se prvenstveno kao pomoć za podmirenje troškova stanovanja, u koje spadaju:

* troškovi najamnine,
* troškovi komunalne naknade,
* troškovi električne energije,
* troškovi plina,
* troškovi grijanja
* troškovi vode i odvodnje,
* troškovi ogrijeva,
* drugi troškovi stanovanja u skladu s posebnim propisima.

**Članak 7.**

Pored prava na podmirenje dijela troškova stanovanja iz prethodnog članka, korisnicima socijalne skrbi po ovoj Odluci mogu se iznimno, po posebno provedenom postupku osigurati i druga prava iz socijalne skrbi i to:

* pravo na jednokratnu novčanu pomoć,
* jednokratna novčana pomoć za rođenje djeteta,
* pravo na sufinanciranje srednjoškolaca,
* pomoć za podmirenje pogrebnih troškova,
* pomoć za topli obrok za učenike u osnovnoj školi (školska kuhinja),
* pravo na oslobađanje plaćanja komunalne naknade,
* ostale pomoći.
1. **OSTALI OBLICI POMOĆI**

**JEDNOKRATNA NOVČANA POMOĆ**

**Članak 8.**

Jednokratna novčana pomoć je poseban oblik materijalne pomoći samcu ili obitelji koji su se našli u položaju trenutačne materijalne ugroženosti iz razloga na koje nisu mogli utjecati te radi toga nisu u mogućnosti podmiriti neke osnovne životne potrebe kao što su školovanje djeteta, bolest ili smrt člana obitelji, elementarne nepogode, nabavka osnovnih predmeta u kućanstvu, plaćanje računa el.energije, vode i sl., nabavka neophodne odjeće, obuće i drugo. U postupku priznavanja jednokratne novčane pomoći korisnik je dužan pribaviti dokaz o opravdanosti potrebe radi koje podnosi zahtjev ili mišljenje vijeća mjesnog odbora po mjestu stanovanja.

O visini jednokratne novčane pomoći odlučuje zaključkom načelnik, na temelju ocjene molbi priložene dokumentacije ili na prijedlog mjesnog odbora, a najviše do:

 - samac 1.500,00 kn

* obitelj sa dva člana 2.500,00 kn
* višečlana obitelj 3.500,00 kn
* jednokratna novčana pomoć (elementarne nepogode, požar,

 poplava, teška bolest, smrtni slučaj člana uže obitelji i sl.) 10.000,00 kn

Jednokratna novčana pomoć može se odobriti u novcu izravno korisniku ili na način da se djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu.

**JEDNOKRATNA NOVČANA POMOĆ ZA ROĐENJE DJETETA**

**Članak 9.**

Jednokratna novčana pomoć za rođenje djeteta ostvaruju sve obitelji na području općine Berek bez obzira na socijalni status, za svako novorođeno dijete.

Uvjeti i iznosi sredstava za ostvarivanje prava iz prethodnog stavka utvrđeni su posebnom Odlukom.

**PRAVO NA SUFINANCIRANJE SREDNJOŠKOLACA**

**Članak 10.**

Sufinanciranje učenika srednjih škola je potpora učenicima srednjih škola s prebivalištem na području općine Berek koji pohađaju srednju školu izvan mjesta svog prebivališta.

Potpora se osigurava u visini koju odredi Općinsko vijeće posebnom odlukom.

**POMOĆ ZA PODMIRENJE POGREBNIH TROŠKOVA**

**Članak 12.**

Pomoć za podmirenje pogrebnih troškova može se odobriti korisniku koji uslijed trenutnih okolnosti nije u mogućnosti u cijelosti ili djelomično podmiriti troškove ukopa članova kućanstva, odnosno obitelji pod uvjetom da traženu pomoć ne može osigurati po drugom osnovu.

Pomoć za podmirenje pogrebnih troškova utvrđuje se u iznosu najnižih osnovnih troškova pogreba (lijes, pokrov, nadgrobni znak i grobno mjesto), a plaća se pružateljima tih usluga.

**POMOĆ ZA TOPLI OBROK ZA UČENIKE U OSNOVNOJ ŠKOLI (ŠKOLSKA KUHINJA)**

**Članak 13.**

Pomoć za topli obrok za učenike u osnovnoj školi (školska kuhinja)

Pravo na besplatnu školsku kuhinju može ostvariti učenik iz socijalno ugroženih obitelji, a na prijedlog uprave škola na području općine Berek.

**PRAVO NA OSLOBAĐANJE PLAĆANJA KOMUNALNE NAKNADE**

**Članak 14.**

Pravo na oslobađanje plaćanja komunalne naknade

Sukladno Odluci o komunalnoj naknadi od plaćanja iste mogu biti oslobođene osobe koje udovoljavaju uvjetima iz članka 15. i 16. Odluke o komunalnoj naknadi.

**NAKNADA ZA TROŠKOVE OGRIJEVA**

**Članak 15.**

Korisniku zajamčene minimalne naknade koji se griju na drva priznaje se pravo na troškove ogrijeva na način da mu se jednom godišnje osigura 3 m3 drva ili odobri novčani iznos za podmirenje tog troška u visini koju odlukom odredi nadležna jedinica područne (regionalane) samouprave.

Sredstva iz stavka 1. Ovog članka osigurava Bjelovarsko-bilogorska županija u svom proračunu.

Naknadu iz stavka 1. Ovog članka odobrava se rješenjem, a realizira na način da Općina izvrši plaćanje korisniku trošak ogrijeva u visini iz stavka 1. Ovog članka.

**OSTALE POMOĆI**

**Članak 16.**

Ostale pomoći su različiti oblici pomoći koje načelnik može odobriti po pojedinačnim zamolbama ili na prijedlog mjesnih odbora, a odnose se na: troškove nabave udžbenika za učenike osnovnih i srednjih škola iz obitelji slabijeg imovinskog statusa, darove za djecu iz obitelji slabijeg socijalnog statusa, prigodne darove za Božić i Uskrs starijim osobama i obiteljima slabijeg imovnog stanja.

1. **KRITERIJI ZA OSTVARIVANJE PRAVA IZ SOCIJALNE SKRBI**

**Naknada za troškove stanovanja**

**Članak 17.**

Pravo na naknadu za podmirenje troškova stanovanja ima samac ili članovi kućanstva pod uvjetima propisanim Zakonom o socijalnoj skrbi i ovom Odlukom, ako plaćanje troškova stanovanja ne ostvaruje po drugoj osnovi.

Korisnik ispunjava socijalni uvjet ako na temelju rješenja Centra za socijalnu skrb ostvaruje pravo na zajamčenu minimalnu naknadu.

**Članak 18.**

Pravo na naknadu za podmirenje troškova stanovanja priznaje se do iznosa polovice sredstava zajamčene minimalne naknade potrebne za uzdržavanje samca ili članova obitelji prema članku 30. st.1. i 2. Zakona o socijalnoj skrbi.

Iznimno, naknada za troškove stanovanja u visini 100% zajamčene minimalne naknade može se odobriti i korisniku kada se po mišljenju centra za socijalnu skrb samo na taj način može izbjeći odvajanje djece od roditelja.

**Članak 19.**

Korisnik kojemu je odobrena socijalna skrb po ovoj Odluci u vidu naknade za podmirenje troškova stanovanja dužan je davati točne podatke o svim svojim redovitim i drugim prihodima, nekretninama ili drugoj imovini, te mora omogućiti djelatnicima općine Berek uvid u svoje prihode i imovno stanje te u roku od osam dana prijaviti svaku promjenu koja utječe na ostvarivanje ili na visinu pomoći.

Ukoliko se utvrdi da je korisnik socijalne skrbi dao netočne podatke, općina će donijeti rješenje o ukidanju troškova stanovanja.

**Članak 20.**

Radno sposobni korisnici pojedinih vidova socijalne skrbi općine Berek dužni su po pozivu Općine Berek, sudjelovati u radovima za opće dobro u organizaciji općine Berek.

Ukoliko osobe iz prethodnog stavka ovog članka neopravdano odbiju sudjelovati u navedenim radovima, gube pravo na socijalnu skrb po ovoj Odluci u toj kalendarskoj godini.

1. **NADLEŽNOST I POSTUPAK OSTVARIVANJA PRAVA**

**Članak 21.**

Postupak za ostvarivanje prava iz socijalne skrbi i potpora pokreće se na zahtjev

korisnika ili po službenoj dužnosti osim ako posebnom odlukom nije drugačije određeno.

Postupak za priznavanje prava propisanih ovom odlukom pokreće se i na zahtjev

bračnog druga, punoljetnog djeteta, roditelja ili skrbnika stranke.

**Članak 22.**

Uz zahtjev za ostvarivanje prava iz socijalne skrbi moraju se priložiti dokazi o ispunjavanju uvjeta iz ove Odluke i to:

* presliku Domovnice
* presliku osobne iskaznice ili uvjerenje o prebivalištu i boravištu,
* dokaz o novčanim primanjima podnositelja zahtjeva i članova njegove obitelji,
* rješenje Centra za socijalnu skrb o ostvarivanju zajamčene minimalne naknade koji primaju navedenu naknadu,
* za radno sposobne osobe, potvrdu od Zavoda za zapošljavanje da su prijavljene kao privremeno nezaposlene osobe,
* za radno nesposobne osobe dokaz kojim je nesposobnost za rad utvrđena prema općim propisima,
* druge dokaze o ispunjavanju kriterija iz ove Odluke, po ocjeni djelatnika općine Berek.

**Članak 23.**

U slučajevima iz članka 6. ove Odluke nakon podnošenja zahtjeva za socijalnu skrb u podmirenju troškova stanovanja, provodi se cjelokupni postupak i temeljem utvrđenog činjeničnog stanja i priložene dokumentacije donosi se rješenje o prihvaćanju ili odbijanju zahtjeva.

U iznimnim slučajevima iz članka 7. I 8. kao:

* pravo na jednokratnu novčanu pomoć i
* pomoć za podmirenje pogrebnih troškova,

a nakon podnesenog zahtjeva, provodi se skraćeni dio postupka, utvrđivanjem ispunjavanja kriterija iz ove Odluke, te se donosi odgovarajuće Rješenje.

**Članak 24.**

Jedinstveni upravni odjel općine Berek nakon zaprimanja zahtjeva iz članka 21. Ove Odluke, pokreće postupak za ostvarivanje prava na slijedeći način:

* ukoliko je zahtjev dostavljen bez priloženih dokaza iz članka 22. Ove Odluke, zatražit će od podnositelja zahtjeva da priloži odgovarajuću dokumentaciju u roku od 15 dana od dana podnošenja zahtjeva, a u protivnom će zahtjev odbaciti zaključkom kao nepotpun,
* nakon zaprimanja zahtjeva sa potrebnim dokazima zapisnički će se saslušati podnositelja zahtjeva o svim činjenicama u skladu sa kriterijima za ostvarivanje prava iz socijalne skrbi,
* u slučaju ukazane potrebe provest će se očevid na licu mjesta o stanju domaćinstva, odnosno obitelji koja je podnijela zahtjev,
* ukoliko se ocjeni potrebnim, može se o pojedinim zahtjevima, a radi utvrđivanja objektivnog činjeničnog stanja, zatražiti i mišljenje Mjesnog odbora u kojem podnositelj zahtjeva ima prebivalište,
* ako se radi o zahtjevu za ostvarivanje pomoći za troškove stanovanja, od podnositelja zahtjeva zatražiti će se i dokazi o veličini stambene površine, a ukoliko takav dokument ne postoji, izvršit će se očevid na licu mjesta.

Nakon provedenog postupka iz proteklih stavaka donosi se rješenje sa odgovarajućim obrazloženjem i uputom o pravnom lijeku i dostavlja se podnositelju zahtjeva.

1. **PRIJELAZNE I ZAVRŠNE ODREDBE**

**Članak 25.**

Ova Odluka stupa na snagu osmog dana od dana objave u Službenom glasniku Općine Berek.

**OPĆINSKO VIJEĆE OPĆINE BEREK**

Klasa: 021-05/16-04/01

Urbroj: 2123/02-01-16-6

Berek, 17. lipnja 2016. godine

 Predsjednik općinskog vijeća

 Antun Dergić, v.r.